Tien dood, 17 beseer in taxi-ongelukTien mense is dood en 17 beseer na ŉ taxi omgeslaan het in Stutterheim in die Oos-Kaap. Ashref Ismael, woordvoerder van die Padverkeerbestuurkorporasie (RTMC), sê die Toyota Quantum het Saterdagaand van Stutterheim na King Williams Town gery toe die bestuurder beheer verloor het en die taxi omgeslaan het. “Die taxi het toe teen ŉ Toyota Avanza gebots wat in die teenoorgestelde rigting gery het. Die Avanza het hierna teen ŉ VW minibus gebots.” Die ongeluk het omstreeks 19:00 Saterdagaand sowat 3km van Stutterheim plaasgevind. Ismael sê tien mense is op die toneel dood verklaar en 17 mense is beseer. Hy sê nege van die 17 is ernstig beseer en is na nabygeleë hospitale geneem vir verdere behandeling. Die RTMC ondersoek ŉ saak van strafbare manslag.